Skrandžio gripas
Kasmet kartu su peršalimo ligų ir gripo sezonu siaučia virusai, sukeliantys ūmines žarnyno infekcijas, pasireiškiančias pykinimu, vėmimu, viduriavimu, pilvo skausmu. Ūmines žarnyno infekcines ligas, kurios pasireiškia staigiu vėmimu ir viduriavimu, kartais karščiavimu, sukelia rotavirusai, astrovirusai, pikornavirusai, adenovirusai ir parvovirusai ir kt. 

Dėl mažos užkrečiamosios dozės ir visuotino imlumo šios infekcijos greitai plinta šeimose, vaikų ugdymo įstaigose, socialinės globos įstaigose, stacionariose asmens sveikatos priežiūros įstaigose.
Žarnyno virusai plinta fekaliniu – oraliniu būdu, t.y. dažniausiai jie patenka per burną, skirtingai nuo bakterijų, maiste šie virusai nesidaugina, labai atsparūs išdžiūvimui, ilgai pakelia užšaldymą. Adenovirusai plinta per artimą sąlytį liečiant rankomis užterštus paviršius ar sveikinantis; per orą – kosėjant, čiaudint; virusais užterštomis (neplautomis) rankomis liečiant burną, nosį, akis. Adenovirusų yra žinoma daugiau nei 50 tipų. Dažniausiai jie sukelia ūmias viršutinių kvėpavimo takų infekcijas, bronchitą, plaučių uždegimą, faringitą. Priklausomai nuo tipo, adenovirusai gali sukelti ir kitas infekcijas: gastroenteritą (ypač vaikams), konjunktyvitą, cistitą ir kt. Labiau linkę sirgti adenovirusine infekcija yra vaikai ir žmonės, kurių imuninė sistema nusilpusi. Būtent tokiems žmonėms šiais virusais gali būti infekuotos tonzilės, limfmazgiai, žarnynas be klinikinių ligos požymių. Virusus jie gali platinti ilgai. Adenovirusai yra atsparūs dezinfekuojančioms priemonėms ir ilgą laiką gali išgyventi ant užterštų aplinkos paviršių, daiktų ar baseino vandenyje. 
Kokių priemonių kiekvienam reikėtų imtis, norint apsisaugoti? Efektyvių prevencijos priemonių šioms infekcijoms valdyti nėra. Ypatingą dėmesį rankų higienai ir paviršių valymui bei dezinfekcijai reikėtų skirti susirgusiojo šeimoje, vaikų ugdymo įstaigose, socialinės globos įstaigose, ligoninėse.
Pajutus žarnyno infekcijos simptomus, nereikėtų užsiimti savigyda, o kreiptis į šeimos gydytoją. Žmogus dėl vėmimo ir viduriavimo gali netekti daug skysčių, o tai gali būti rizikinga, todėl tam skirtą gydymą geriausiai skirs tik profesionalas. 

Užsikrėtimo virusais rizikai sumažinti rekomenduojama: 
- Kuo dažniau plauti rankas. Suaugusieji turi padėti plauti rankas mažiems vaikams. 
- Rankas rekomenduojama plauti: 
- prieš ir po valgio arba prieš tvarkant maistą; 
- pasinaudojus tualetu ar pakeitus sauskelnes; 
- po nosies pūtimo, kosėjimo ar čiaudėjimo; 
- po sąlyčio su gyvūnais/gyvūnų ekskrementais; 
- po sąlyčio su užterštais aplinkos daiktais ir paviršiais, pavyzdžiui, šiukšlių dėže, valymo šluostėmis ir kt.;  
- kai sugrįžtama namo iš lauko; 
- Tinkamai valyti patalpas: 
Aplinkos valymas ir dezinfekcija – labai svarbūs, kad namų aplinkoje, vaikų ugdymo įstaigose ar asmens sveikatos priežiūros įstaigose  virusai neišplistų ir neužsikrėstų šalia esančių žmonių. Protrūkio metu įstaigose paviršiai turėtų būti valomi ir dezinfekuojami dažniau nei paprastai, rekomenduojama valyti kasdien pagal valymo grafiką. Ypatingą dėmesį reikėtų skirti didžiausio užterštumo patalpoms ir paviršiams (pvz., vonios kambarys, durų rankenos, laiptų turėklai). Saugiai tvarkyti maistą pagal Lietuvos higienos normos HN 15:2005 „Maisto higiena“ reikalavimus. Kosint ar čiaudint prisidengti burną vienkartine servetėle ar tai daryti į alkūnės sulenkimą. Neliesti akių, nosies ar burnos neplautomis rankomis. Vengti artimo sąlyčio su sergančiuoju. Susirgus pasilikti keletą dienų namuose, negaminti maisto kitiems. Namų aplinka nukenksminama (dezinfekuojama) šluostant, valant, skalbiant, virinant naudojant karštą vandenį, buitines valymo arba dezinfekuojančias valymo priemones.
Patikimiausia profilaktikos priemonė nuo sunkių rotavirusinės infekcijos atvejų – skiepai.
Nuo 2018 m. rugsėjo Lietuvoje vaikai bus nemokamai (valstybės lėšomis) pradėti skiepyti nuo rotavirusinės infekcijos. Vakcina, kuria bus skiepijami kūdikiai nuo 2 mėnesių, jau yra įtraukta į vaikų profilaktinių skiepijimų kalendorių.
Skiepų nuo adenovirusinės infekcijos nėra. 

